PRIJEDLOG

Na temelju članka 35. Zakona o lokalnoj i područnoj (regionalnoj) samoupravi (N.N. br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) a sukladno članku 32. Zakona o izmjenama i dopunama Zakona o lokalnoj i područnoj (regionalnoj) samoupravi (N.N. br. 144/20) i članka 30. Statuta općine Nova Kapela (Službeni vjesnik Brodsko-posavske županije br. 04/14 i „Službene novine Općine Nova Kapela“ br. 28/18, 32/18, 2/20) Općinsko vijeće općine Nova Kapela na 25. sjednici održanoj \_\_\_\_\_\_\_\_\_2021.godine donosi

**ODLUKU O IV. IZMJENAMA I DOPUNAMA STATUTA OPĆINE NOVA KAPELA**

**Članak 1.**

U Statutu Općine Nova Kapela (Službeni vjesnik Brodsko-posavske županije br. 04/14 i „Službene novine Općine Nova Kapela“ br. 28/18, 32/18, 2/20) članak 16. mijenja se i glasi:

„ Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom.“

**Članak 2.**

U članku 18. stavku 1. riječi :“ i njegov zamjenik“ brišu se.

U stavku 3. , 4. i 6. riječi : i njegovog zamjenika koji je izabran zajedno s njim“.

Stavak 5. se briše.

**Članak 3.**

U članku 19. stavku 1. riječi „i njegovog zamjenika koji je izabran zajedno s njim“ brišu se.

**Članak 4.**

Članak 24. mijenja se i glasi:

„ Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga općine, te raspravljanja o potrebama i interesima građana od lokalnog značenja, u skladu sa zakonom i statutom općine.

Zborove građana saziva vijeće mjesnog odbora ukoliko su mjesni odbori osnovani u skladu sa statutom općine.

Zborovi građana sazivaju se za cijelo područje ili za dio područja mjesnog odbora ukoliko je mjesni odbor osnovan.

Zborove građana može sazvati i općinsko te općinski načelnik, radi raspravljanja i izjašnjavanja građana o pitanjima od značenja za općinu.

Kada zborove građana saziva općinsko ili općinski načelnik, zborovi građana sazivaju se za cijelo područje ili za dio područja općine, pojedina naselja ili dijelove naselja na području općine, a mogu se sazvati i za cijelo područje ili za dio područja mjesnog odbora ukoliko je mjesni odbor osnovan.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana obvezatno je za mjesni odbor ukoliko je mjesni odbor osnovan, a savjetodavno za općinsko vijeće i općinskog načelnika.

Način sazivanja, rada i odlučivanja na zboru građana uređuje se općim aktom općine u skladu sa zakonom i statutom.“

**Članak 5.**

Članak 25. briše se.

**Članak 6.**

Članak 26. mijenja se i glasi:

„Građani imaju pravo općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine u skladu sa zakonom i statutom jedinice.

O prijedlogu i peticiji iz stavka 1. ovoga članka općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.

Način podnošenja prijedloga i peticija, odlučivanja o njima i druga pitanja uređuju se općim aktom Općine u skladu sa zakonom i statutom.“

**Članak 7.**

U članku 35. stavku 3. riječ : „neplaćeni“ briše se, točka na kraju rečenice zamjenjuje se zarezom te se dodaju riječi: “sukladno sporazumu s poslodavcem:“

**Članak 8.**

Iza članka 37.dodaje se čl.37.a i glasi:

„Član Općinskog vijeća općine Nova Kapela ne može istovremeno biti privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik , kojemu mandat nije prestao, onemogućen obavljati svoju dužnost.

Članu Općinskog vijeća kojeg je općinski načelnik imenovao za privremenog zamjenika općinskog načelnika mandat miruje po sili zakona od kada je općinski načelnik onemogućen obavljati svoju dužnost zbog odsutnosti ili drugih razloga spriječenosti.

Iznimno ograničenje iz čl.37.st.3. ne primjenjuje se u slučaju nastavljanja obnašanja dužnosti člana Općinskog vijeća kojemu je mandat mirovao zbog razloga obavljanja obnašanja dužnosti privremenog zamjenika načelnika.“

**Članak 9.**

U članku 38. stavku 1. podstavku 5. riječi: “i zamjeniku općinskog načelnika“ brišu se.

**Članak 10.**

U članku 39. iza stavka 1. dodaje se novi stavak 2.i. 3. koji glase:

„Sjednice predstavničkog tijela mogu se sazivati i elektroničkim putem.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice predstavničkih tijela iznimno se mogu održavati elektroničkim putem.“

Dosadašnji stavak 2. postaje stavak 4.

 **Članak 11.**

Članak 51. mijenja se i glasi:

„Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova općinskog vijeća.

Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.

Zamjenik općinskog načelnika iz reda članova Općinskog vijeća je privremeni zamjenik općinskog načelnika, koji zamjenjuje općinskog načelnika, za vrijeme trajanja duže odsutnosti ili drugih razloga spriječenosti zbog kojih je općinski načelnik, kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik upravnog tijela općine dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“

 **Članak 12.**

 Članak 52. briše se.

**Članak 13.**

Članak 53. mijenja se i glasi:

„Općinski načelnik odlučit će hoće li dužnost na koju je izabran obavljati profesionalno ili volonterski.

Općinski načelnik dužan je u roku od 8 dana od dana stupanja na dužnost dostaviti pisanu obavijest jedinstvenom upravnom tijelu Općine o tome na koji način će obnašati dužnost.

Ukoliko općinski načelnik ne postupi na način propisan ovim člankom smatra se da dužnost obavlja volonterski.

Danom stupanja na dužnost općinskog načelnika smatra se dan početka mandata određen posebnim zakonom.

Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti jedinstvenom upravnom odjelu Općine.

Ako u obavijesti o promjeni načina obavljanja dužnosti nije naveden dan početka novog načina obavljanja dužnosti, novi način obavljanja dužnosti započinje prvog dna sljedećeg mjeseca nakon dostave te obavijesti.

 Općinski načelnik koji dužnost obavlja volonterski ne može promijeniti način obavljanja dužnosti u godini održavanja redovnih lokalnih izbora

Općinski načelnik koji dužnost obavlja profesionalno, za vrijeme profesionalnog obavljanja dužnosti ostvaruje pravo na plaću kao i na druga prava iz rada, a vrijeme obavljanja dužnosti uračunava mu se u staž osiguranja.

Općinski načelnik koji dužnost obavlja volonterski, ima pravo na naknadu za rad.“

 **Članak 14.**

Iza članka 53. dodaje se članak 53a.

„Osnovna mjerila za određivanje plaće, odnosno naknade za rad općinskog načelnika, kao i druga prava vezana uz profesionalno obnašanje dužnosti općinskog načelnika određuju se odlukom Općinskog vijeća u skladu s posebnim zakonom.

 Osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Osobe koje su dužnost obavljale profesionalno manje od 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od onoliko mjeseci po prestanku profesionalnog obavljanja dužnosti koliko su dužnost obavljali profesionalno, i to u visini prosječne plaće koja im je isplaćivana za vrijeme prije prestanka profesionalnog obavljanja dužnosti.

Osobe koje dužnost nisu obavljale profesionalno već volonterski nemaju pravo na naknadu po prestanku obavljanja dužnosti.

Prije isteka roka iz stavka 2. i 3. ovog članka, ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Po prestanku profesionalnog obnašanja dužnosti općinski načelnik koji je prije obnašanja dužnosti bio zaposlen na neodređeno vrijeme, ima pravo rasporeda odnosno povratka na rad odgovarajućom primjenom odredaba zakona kojim se uređuju obveze i prava državnih dužnosnika.

Pročelnik jedinstvenog upravnog odjela Općine ovlašten je za donošenje dekleratornih odluka o početku, načinu te prestanku obnašanja dužnosti općinskog načelnika, kao i pojedinačnih rješenja o visini plaće utvrđene sukladno odredbama posebnog zakona.“

**Članak 15.**

Članak 54. mijenja se i glasi:

„ Načelniku mandat prestaje po sili zakona:

* danom dostave pisane ostavke sukladno pravilima o dostavi propisanim Zakonom o općem upravnom postupku,
* danom pravomoćnosti sudske odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom prestanka prebivališta na području općine Nova Kapela,
* danom prestanka hrvatskog državljanstva,
* smrću.

Ako prije isteka mandata prestane mandat načelniku pročelnik upravnog tijela nadležnog za službeničke odnose u roku 8 dana obavještava Vladu Republike Hrvatske o prestanku mandata načelnika radi raspisivanja prijevremenih izbora za novog načelnika.

Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.“

**Članak 16.**

U članku 55. briše se : „i njegov zamjenik“

Dodaje se stavak 2. i glasi:

„Ako je prestanak mandata općinskog načelnika nastupio opozivom, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske“.

**Članak 17.**

U članku 84. iza stavka 2. dodaju se stavci 3. i 4.

„Općina objavljuje informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

 Objava informacija iz stavka 3. ovog članka obavlja se u skladu s odredbama zakona kojima se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.“

 **Članak 18.**

Iza članka 85. dodaje se članak 85a koji glasi:

„Ako do isteka roka privremenog financiranja nije donesen proračun a općinski načelnik onemogućen je u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinsko vijeće na prijedlog privremenog zamjenika općinskog načelnik iz članka 51. ovog Statuta.

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.“

**Članak 19.**

U članku 99. brišu se riječi: “i zamjenika načelnika“.

**Članak 20.**

Zamjenik općinskog načelnika koji je danom stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj: 144/2020) zatečen na dužnosti zamjenika općinskog načelnika, nastavlja s obnašanjem dužnosti do isteka tekućeg mandata.

**Članak 21.**

Ova Odluka stupa na snagu osmog dana od dana objave u „Službenim novinama Općine Nova Kapela“, osim članaka 2., 3., 9.,11.,12., 13., 14., 15, 16, 18. i 19. koji stupaju na snagu na dan stupanja na snagu Odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

REPUBLIKA HRVATSKA

BRODSKO-POSAVSKA ŽUPANIJA

OPĆINA NOVA KAPELA

**OPĆINSKO VIJEĆE**

KLASA: 012-03/21-01/01

URBROJ: 2178/20-03-21-1

Nova Kapela, \_\_\_\_\_\_\_\_\_2021.godine

PREDSJEDNIK OPĆINSKOG VIJEĆA

 Anto Žagrić